**קוּוין אלכסנדר קוק** (באנגלית: **Quinn Alexander Cook**; נולד ב-23 במרץ 1993) הוא כדורסלן אמריקאי, המשחק בעמדת הרכז בסקרמנטו קינגס. בשנת 2015 זכה באליפות ליגת המכללות כשחקן אוניברסיטת דיוק, ובעונות 2018 ו-2020 זכה בשתי אליפות ליגת ה-NBA כשחקן גולדן סטייט ווריורס ולוס אנג'לס לייקרס, בהתאמה.

קריירת תיכונים ומכללות
----------------------

קוק נולד בוושינגטון די. סי. ועד גיל 17 למד במרילנד. לקראת עונתו האחרונה בתיכון עבר ל"אקדמיית אוק היל", בה למדו ושיחקו בעבר שחקני NBA רבים, בהם רוד סטריקלנד, ג'רי סטקהאוס, כרמלו אנתוני, ראז'ון רונדו וקווין דוראנט. בעונתו היחידה באוק היל הוביל קוק את הקבוצה למאזן חיובי 31–4, עם ממוצעים של 21.0 נקודות ו-10.9 אסיסטים למשחק. בסיום אותה עונה השתתף במשחק מקדונלד'ס אול-אמריקן, המציג את שחקני התיכונים המצטיינים בארצות הברית.

בשנת 2011 החל ללמוד באוניברסיטת דיוק, ולשחק בקבוצת הכדורסל שלה תחת המאמן מייק ששבסקי. בעונתו השנייה בקבוצת האוניברסיטה החליף את אוסטין ריברס בחמישייה הפותחת, וסייע לדיוק להעפיל לרבע גמר טורניר אליפות המכללות. בעונתו האחרונה, 2014/2015, קלע 15.3 נקודות בממוצע למשחק וזכה עם דיוק באליפות המכללות, לצד ג'אליל אוקפור, ג'סטיס וינסלו וטיוס ג'ונס.

קריירה מקצועית
--------------

### השנים הראשונות (2015–2017)

לאחר שלא נבחר כלל בדראפט ה-NBA‏ 2015, השתתף קוק בליגות הקיץ של ה-NBA במדי אוקלהומה סיטי ת'אנדר וקליבלנד קאבלירס. באוקטובר 2015 חתם על חוזה בקבוצת קאנטון צ'ארג' מליגת הפיתוח של ה-NBA, ולאורך העונה רשם במדיה ממוצעים של 19.6 נקודות ו-5.4 אסיסטים למשחק. בסיום העונה זכה בתואר "רוקי העונה של ליגת הפיתוח", ונבחר לחמישייה השלישית של העונה. גם את העונה העוקבת פתח בקאנטון, ואף זכה בתואר ה-MVP של משחק האולסטאר בו קלע 18 נקודות ומסר 12 אסיסטים.

ב-26 בפברואר 2017 חתם על חוזה ל-10 ימים בדאלאס מאבריקס, וביום שלאחר מכן ערך את הופעת הבכורה שלו בליגת ה-NBA במשחק מול מיאמי היט. עם פקיעת החוזה שוחרר קוק מהקבוצה, לאחר 5 משחקים עם המאבריקס.

לאחר שחרורו מדאלאס חתם על שני חוזים עוקבים ל-10 ימים בניו אורלינס פליקנס, וב-8 באפריל חתם בקבוצה עד לסיום עונת 2016/2017. הפליקנס סיימו את העונה במקום העשירי באזור המערבי, עם מאזן שלילי 34–48.

### גולדן סטייט ווריורס (2017–2019)

לקראת עונת 2017/2018 חתם על חוזה כפול עם אלופת העונה הקודמת, גולדן סטייט ווריורס. לאורך העונה שותף ב-29 משחקים במדי קבוצת הבת של גולדן סטייט מליגת הפיתוח, סנטה קרוז ווריורס, ורשם כשחקנה 25.3 נקודות ו-8.1 אסיסטים בממוצע למשחק. החל מ-9 במרץ 2018 ועד לסיום העונה הסדירה שימש כרכז הפותח של גולדן סטייט, במקומו של סטפן קרי שנפצע, ובתקופה זו הציג יכולת מצוינת עם 15.6 נקודות ו-4.2 אסיסטים למשחק, ב-17 משחקים. ב-29 במרץ קלע שיא קריירה של 30 נקודות במשחק מול מילווקי באקס. עם סיום העונה הסדירה, בעקבות פציעתו של עומרי כספי ושיחרורו מהקבוצה, המירו הווריורס את חוזהו של קוק לחוזה "סטנדרטי", על מנת שיוכל להשתתף בשלב הפלייאוף. בפלייאוף עצמו שותף קוק ב-17 מתוך 21 משחקי קבוצתו, קלע 4.8 נקודות בממוצע למשחק, וסייע לקבוצתו לזכות באליפות שנייה ברציפות.

### לוס אנג'לס לייקרס (2019–2021)

לקראת עונת 2019/2020 חתם קוק על חוזה בלוס אנג'לס לייקרס. באותה עונה זכה עם הלייקרס באליפות ה-NBA, לאחר שגברו על מיאמי היט בסדרת הגמר; קוק עצמו שותף ב-6 בלבד מתוך 21 משחקי קבוצתו בפלייאוף, וקלע 2.2 נקודות בממוצע למשחק.

סטטיסטיקות הקריירה
------------------

### בעונה הסדירה של ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2016/2017 | דאלאס | 5 | 0 | 15.4 | 0.440 | 0.357 | 0.000 | 0.6 | 2.4 | 0.2 | 0.0 | 5.4 |
| ניו אורלינס | 9 | 0 | 12.3 | **0.537** | **0.500** | 0.667 | 0.4 | 1.6 | 0.3 | 0.0 | 5.8 |
| 2017/2018 | גולדן סטייט | 33 | **18** | **22.4** | 0.484 | 0.442 | **0.880** | **2.5** | **2.7** | **0.4** | 0.0 | **9.5** |
| 2018/2019 | גולדן סטייט | **74** | 10 | 14.3 | 0.465 | 0.405 | 0.769 | 2.1 | 1.6 | 0.3 | 0.0 | 6.9 |
| 2019/2020 | ל.א. לייקרס | 44 | 1 | 11.5 | 0.425 | 0.365 | 0.786 | 1.2 | 1.1 | 0.3 | 0.0 | 6.8 |
| **קריירה** |  | 165 | 29 | 15.1 | 0.463 | 0.407 | 0.786 | 1.8 | 1.7 | 0.3 | 0.0 | 6.8 |

### בפלייאוף ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2017/2018 | גולדן סטייט | **17** | 0 | 10.3 | 0.448 | 0.226 | 0.824 | **1.4** | 0.6 | **0.2** | **0.1** | **4.8** |
| 2018/2019 | גולדן סטייט | **17** | 0 | **11.4** | 0.400 | 0.324 | **1.000** | 1.1 | 0.7 | **0.2** | **0.1** | 4.2 |
| 2019/2020 | ל.א. לייקרס | 6 | 0 | 4.0 | **0.500** | **0.500** | **1.000** | 0.2 | **0.8** | 0.0 | 0.0 | 2.2 |
| **קריירה** |  | 40 | 0 | 9.8 | 0.429 | 0.290 | 0.864 | 1.1 | 0.7 | 0.2 | 0.1 | 4.1 |

קישורים חיצוניים
----------------

ויקישיתוף מדיה וקבצים בנושא **קווין קוק** בוויקישיתוף
* קווין קוק, ברשת החברתית פייסבוק
* קווין קוק, ברשת החברתית אקס (טוויטר)
* קווין קוק, ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר ESPN

הערות שוליים
------------

1. ↑  ביוגרפיה, באתר אוניברסיטת דיוק
2. ↑  הסגלים למשחק מקדונלד'ס אול-אמריקן 2011, בארכיון אתר ESPN,‏ 10 בפברואר 2011
3. ↑  סטטיסטיקות המכללות של קוק, באתר sports-reference.com
4. 1 2  סטטיסטיקות הקריירה של קוק בליגת הפיתוח, באתר basketball-reference.com
5. ↑  קוק זוכה בתואר רוקי העונה של ליגת הפיתוח, באתר הרשמי, 11 באפריל 2016
6. ↑  נבחרי חמישיות העונה בליגת הפיתוח, באתר הרשמי, 29 באפריל 2016
7. ↑  קוק זוכה בתואר ה-MVP של משחק האולסטאר של ליגת הפיתוח, באתר הרשמי, 18 בפברואר 2017
8. ↑  קוק חותם על חוזה ל-10 ימים בדאלאס, באתר הקבוצה, 26 בפברואר 2017
9. ↑  קוק חותם על חוזה בניו אורלינס, באתר הקבוצה, 8 באפריל 2017
10. ↑  סטטיסטיקות המשחק בין הווריורס לבאקס, באתר basketball-reference.com
11. ↑  קוק חותם על חוזה בגולדן סטייט, באתר הקבוצה, 10 באפריל 2018
12. ↑  הלייקרס מחתימים את קאזינס, גרין וקוק, באתר הקבוצה, 6 ביולי 2019